Frederikshavn Kommunes borgmester, Birgit Hansen, har været i selvisolation, fordi hun har været i kontakt med en coronasmittet. Men nu er hun testet negativ.

Den seneste uge har der været 13 nye tilfælde af coronasmitte i Frederikshavn Kommune. En af dem har borgmesteren i kommunen, Birgit Hansen, været i kontakt med i forbindelse med et seminar, hvor hun sad ved siden af vedkommende, men ifølge borgmesteren med god afstand. Derfor er hun nu gået i selvisolation, indtil hun får svar på sin coronatest. - Jeg har det godt, og jeg synes, at jeg har gjort alt, hvad jeg skal gøre med sprit og afstand. Jeg har ingen symptomer, men det er en lumsk virus, siger borgmester i Frederikshavn Kommune, Birgit Hansen (S) til TV2 Nord. - Der er ingen, der går fri. Jeg skal gøre det, man skal og tage en test og gå i selvisolation, fortsætter Birgit Hansen. Venter på svar Mandag middag blev Birgit Hansen testet for coronavirus, men hun venter stadig på svar på testen, hvor der kan gå op til 72 timer, inden svaret kommer. - Jeg har installeret appen sundhed, som jeg kigger på hele tiden for at se, om der er kommet et svar, siger Birgit Hansen. Mandag nåede borgmesteren ikke at være sammen med nogen, men over weekenden var hun både til stede ved årets flagdag, en reception samt ved vielsen af et par. - Det her er en reminder om, at ingen går fri. Vi skal passe godt på os selv, og vi bliver nødt til at gøre, som myndigheder siger. I den her situation er jeg en borger i kommunen som alle andre, siger Birgit Hansen. - Hvis jeg er testet positiv, så træder der nogle andre mekanismer i kraft. Der skal opspores, hvem har jeg været i nærheden af, og hvem der så skal testes. Men hele kommunen bliver ikke lagt ned, beroliger Birgit Hansen. Frederikshavn Kommune er lige nu en såkaldt rød kommune, som der bliver holdt ekstra øje med fra sundhedsmyndighedernes side. Pasta og frysepizza Indtil Birgit Hansen får svar på sin coronatest, kan hun klare meget arbejde hjemmefra, hvor flere møder er blevet lavet om til skypemøder, og telefonen kan hun stadig svare på. - Det er da vældig upassende med aflysninger, men sikkerhed frem for alt. Vi har i kommunen truffet nogle beslutninger for at hindre smittespredning ved at de fleste møder, der kan holdes elektronisk, bliver holdt elektronisk, og vi har ikke eksterne møder på rådhuset, siger Birgit Hansen. I selvisolationen må Birgit Hansen nøjes med det, der er i køleskabet, indtil hun kan fremvise en negativ coronatest. - Jeg går alene hjemme og spiser det pasta og frysepizza, der er, siger Birgit Hansen.